ANC laat vaar aansoek in kieshof | Maroela Media
Dit is klaarblyklik herwaarts en derwaarts vir die ANC wat nou sy aansoek in die kieshof – waarin hy gevra het dat die Verkiesingskommissie (OVK) gedwing word om die registrasieproses van kandidate te heropen – laat vaar het.
Pule Mabe, ANC-woordvoerder, sê die aansoek is ingedien om die regte van duisende burgers te beskerm wat nie in die komende plaaslike verkiesing vir 'n kandidaat van hul keuse sou kon stem nie weens die onvermoë van partye om kandidate te registreer.
"As 'n meerderheidsparty in die regering op nasionale, provinsiale en plaaslike vlak en as leier in die samelewing, het die ANC 'n verantwoordelikheid om ons veelparty- demokratiese stelsel te beskerm, te versterk en te verdiep. Dit is 'n stelsel wat een van die grondbeginsels van ons Grondwet is," sê Mabe.
Die ANC het gevolglik besluit om die aansoek te laat vaar.
Mabe sê die aansoek is aanvanklik ingedien nadat verskeie partye versuim het om al hul kandidate vir die verkiesing te registreer. Dié versuim is toegeskryf aan 'n kombinasie van faktore, waaronder probleme met die OVK se aanlyn stelsel vir die registrasie van kandidate. Mabe sê weens Covid-19 was daar boonop beperkings op vergaderings waar kandidate verkies moes word.
"Die faktore het voormalige adjunkhoofregter Dikgang Moseneke tot die gevolgtrekking laat kom dat dit nie moontlik sal wees om 'n vrye en regverdige verkiesing op 27 Oktober te hou nie," sê hy.
"Hierdie faktore en [Moseneke se] gevolgtrekking, het beteken die OVK het die Konstitusionele Hof genader om die spertyd waarteen die plaaslike verkiesing gehou moet word, te verleng."
Die ANC wou die mees inklusiewe en deelnemende proses volg om kandidate te identifiseer wat vertroue by mense sou inboesem en hulle met integriteit, toewyding en bevoegdheid sou verteenwoordig om dienslewering te verbeter.
Die regerende party het die afgelope ruk geskarrel nadat hy versuim het om die name van kandidate in byna 100 munisipaliteite voor te lê. Dit kan hom by die stembus suur bekom.
Die ANC se hoop is nou op die Konstitusionele Hof om die verkiesing tot Februarie volgende jaar uit te stel. Die saak is reeds aangehoor en 'n beslissing word binnekort verwag.
Kom ek raai – ANC gaan die hof beïnvloed om hulle te pas. Demokrasie op sy beste.
Julle is verlede tyd. Aanvaar dit tog nou.
En hul gaan hul sin kry – om die verkiesing uitgestel te kry tot Februarie 2022. Die OVK is in elk geval die ANC se hondjie-aan-'n-halsbandjie.